b'\n_START_ARTICLE_\nSuonensis\xc3\xa4inen k\xc3\xa4ytt\xc3\xb6\n_START_PARAGRAPH_\nSuonensis\xc3\xa4inen k\xc3\xa4ytt\xc3\xb6 eli IV-k\xc3\xa4ytt\xc3\xb6 (intravenoosinen) on p\xc3\xa4ihteen k\xc3\xa4ytt\xc3\xb6\xc3\xa4 injisoimalla ainetta laskimoon eli verenkierron siihen osaan, joka vie verta kohti syd\xc3\xa4nt\xc3\xa4. Sen sijaan valtimoon injisoiminen on erityisen vaarallista. Suonensis\xc3\xa4isell\xc3\xa4 k\xc3\xa4yt\xc3\xb6ll\xc3\xa4 aineesta saa maksimaalisen tehon. Suonensis\xc3\xa4isesti k\xc3\xa4ytettyn\xc3\xa4 aineen hy\xc3\xb6tyosuus on korkeampi ja siten pienempi m\xc3\xa4\xc3\xa4r\xc3\xa4 ainetta aiheuttaa vastaavan vaikutuksen kuin suurempi m\xc3\xa4\xc3\xa4r\xc3\xa4 muilla tavoilla annosteltuna. Suonensis\xc3\xa4inen k\xc3\xa4ytt\xc3\xb6 my\xc3\xb6s antaa voimakkaamman k\xc3\xa4ytt\xc3\xb6kokemuksen kuin muut aineen annostelutavat._NEWLINE_Suonensis\xc3\xa4iseen k\xc3\xa4ytt\xc3\xb6\xc3\xb6n liittyy useita terveydellisi\xc3\xa4 riskej\xc3\xa4 ja potentiaalisia haittoja. Ep\xc3\xa4puhtaiden huumeiden erilaiset jatkeaineet ja l\xc3\xa4\xc3\xa4kkeiden sidosaineet kulkeutuvat k\xc3\xa4ytt\xc3\xa4j\xc3\xa4n verenkiertoon ja voivat tukkia verisuonia. Injektioneula puolestaan voi vaurioittaa verisuonta injektiokohdasta. Pistov\xc3\xa4lineiden uudelleen- ja yhteisk\xc3\xa4yt\xc3\xb6st\xc3\xa4 voi saada veren v\xc3\xa4lityksell\xc3\xa4 levi\xc3\xa4vi\xc3\xa4 tartuntatauteja, HIV- ja hepatiittisairauksia, ja ep\xc3\xa4hygieenisist\xc3\xa4 pistoksista tulehduksia. Injisointikohtaan voi kehitty\xc3\xa4 krooninen haavauma, selluliitti tai absessi._NEWLINE_Suonensis\xc3\xa4isess\xc3\xa4 k\xc3\xa4yt\xc3\xb6ss\xc3\xa4 yliannostuksen riski ja kuoleman vaara ovat korostuneita. Vaikka annos ei olisi liian suuri, suonensis\xc3\xa4isten k\xc3\xa4ytt\xc3\xa4j\xc3\xa4 voi saada anafylaktisen \xc5\xa1okin, joka voi johtaa kuolemaan.\n_START_SECTION_\nSyit\xc3\xa4 suonensis\xc3\xa4iseen k\xc3\xa4ytt\xc3\xb6\xc3\xb6n\n_START_PARAGRAPH_\nSuonensis\xc3\xa4inen k\xc3\xa4ytt\xc3\xb6 on yleist\xc3\xa4, kun kyseess\xc3\xa4 on verrattain kallis aine ja siihen on kehittynyt riippuvuutta ja toleranssia, jolloin k\xc3\xa4ytetty aine injisoimalla on riittoisampi, ja n\xc3\xa4in ollen k\xc3\xa4ytt\xc3\xa4j\xc3\xa4t my\xc3\xb6s s\xc3\xa4\xc3\xa4st\xc3\xa4v\xc3\xa4t rahaa._NEWLINE_Suonensis\xc3\xa4inen huumeen k\xc3\xa4ytt\xc3\xb6 liittyy usein k\xc3\xa4ytt\xc3\xb6historiaan, jossa on aloitettu muilla k\xc3\xa4ytt\xc3\xb6tavoilla ja on p\xc3\xa4\xc3\xa4dytty lopulta suonensis\xc3\xa4iseen k\xc3\xa4ytt\xc3\xb6\xc3\xb6n, joka antaa voimakkaimman k\xc3\xa4ytt\xc3\xb6kokemusen. Pidemp\xc3\xa4\xc3\xa4n ainetta k\xc3\xa4ytt\xc3\xa4neelle voi olla kehittynyt voimakas riippuvuus, mutta aine on alkanut tuntua totutuin k\xc3\xa4ytt\xc3\xb6tavoin laimealta, jolloin injektoinnilla k\xc3\xa4ytt\xc3\xa4j\xc3\xa4 on tavoitellut voimakkaampaa k\xc3\xa4ytt\xc3\xb6kokemusta. Toisaalta injektoinnin aloitettua on vaikea palata laimeilta tuntuviin muihin aineen k\xc3\xa4ytt\xc3\xb6tapoihin.\n_START_SECTION_\nSuonensis\xc3\xa4isesti k\xc3\xa4ytett\xc3\xa4v\xc3\xa4t aineet\n_START_PARAGRAPH_\nHuumeilla on useita k\xc3\xa4ytt\xc3\xb6tapoja, eik\xc3\xa4 injisointi ole siten ainoa tapa k\xc3\xa4ytt\xc3\xa4\xc3\xa4 tietty\xc3\xa4 huumetta. Toisaalta kaikki huumeet eiv\xc3\xa4t sovellu suonensis\xc3\xa4isesti k\xc3\xa4ytett\xc3\xa4viksi, esimerkiksi maailman yleisint\xc3\xa4 huumetta kannabista ei voi k\xc3\xa4ytt\xc3\xa4\xc3\xa4 suonensis\xc3\xa4isesti. Suonensis\xc3\xa4isesti k\xc3\xa4ytet\xc3\xa4\xc3\xa4n erityisesti heroiinia ja useita muita opioideja, kuten buprenorfiinia ja metadonia. Er\xc3\xa4\xc3\xa4ss\xc3\xa4 tutkimuksessa metamfetamiinia, amfetamiinia ja MDPV:t\xc3\xa4 k\xc3\xa4ytettiin yli 90-prosenttisesti suonensis\xc3\xa4isesti. My\xc3\xb6s kokaiinia ja nestem\xc3\xa4ist\xc3\xa4 ketamiinia voidaan k\xc3\xa4ytt\xc3\xa4\xc3\xa4 suonensis\xc3\xa4isesti._NEWLINE_My\xc3\xb6s monet l\xc3\xa4\xc3\xa4kinn\xc3\xa4llisess\xc3\xa4 k\xc3\xa4yt\xc3\xb6ss\xc3\xa4 oraalisesti annosteltavat l\xc3\xa4\xc3\xa4kkeet, joita ei edes l\xc3\xa4\xc3\xa4kinn\xc3\xa4llisess\xc3\xa4 k\xc3\xa4yt\xc3\xb6ss\xc3\xa4 k\xc3\xa4ytet\xc3\xa4 injisoitavissa muodoissa (n\xc3\xa4m\xc3\xa4 l\xc3\xa4\xc3\xa4kkeet voivat aiheuttaa vakavia sivuvaikutuksia IV-k\xc3\xa4yt\xc3\xb6ss\xc3\xa4, jolloin suhteelliset haitat ovat huomattavat verrattavissa l\xc3\xa4\xc3\xa4kkeisiin jotka annostellaan esimerkiksi oraalisesti), voivat olla hengenvaarallisia IV-k\xc3\xa4yt\xc3\xb6ss\xc3\xa4.\n_START_SECTION_\nYleisyys\n_START_PARAGRAPH_\n1990-luvulla heroiinin suonensis\xc3\xa4inen k\xc3\xa4ytt\xc3\xb6 oli maailmalla laajaa. 1990-luvulla huumeiden suonensis\xc3\xa4isen k\xc3\xa4yt\xc3\xb6n yleistyminen oli havaittavissa poliisin tilastoista ja p\xc3\xa4\xc3\xa4telt\xc3\xa4viss\xc3\xa4 tartuntatautien esiintyvyydest\xc3\xa4. Vuoteen 1998 asti huumeiden suonensis\xc3\xa4iseen k\xc3\xa4ytt\xc3\xb6\xc3\xb6n liittyv\xc3\xa4 HIV-infektio oli harvinaisuus Suomessa. 2000-luvulla buprenorfiini on korvannut heroiinin Suomessa._NEWLINE_Suomessa arvioidaan olevan noin 20\xc2\xa0000 suonensis\xc3\xa4ist\xc3\xa4 k\xc3\xa4ytt\xc3\xa4j\xc3\xa4\xc3\xa4. Yksi syy huumeiden suonensis\xc3\xa4iseen k\xc3\xa4ytt\xc3\xb6\xc3\xb6n Suomessa on todenn\xc3\xa4k\xc3\xb6isesti huumeiden kalleus Suomessa. Vuoden 2009 lopulla tehdyss\xc3\xa4 tutkimuksessa suonensis\xc3\xa4isesti Subutexia k\xc3\xa4ytti yli 90 prosenttia haastatelluista ja tutkimuksessa vastaavaan lukuun p\xc3\xa4\xc3\xa4stiin my\xc3\xb6s Suboxonen ja metadonin osalta, kun k\xc3\xa4ytt\xc3\xa4j\xc3\xa4kunnasta suljettiin pois opioidikorvaushoidossa olevat.\n_START_SECTION_\nK\xc3\xa4ytt\xc3\xb6tapahtuma\n_START_PARAGRAPH_\nK\xc3\xa4ytt\xc3\xa4j\xc3\xa4 pyrkiv\xc3\xa4t puhdistamaan injisoitavan aineen ennen sen pist\xc3\xa4mist\xc3\xa4 laskimoon. K\xc3\xa4ytt\xc3\xa4j\xc3\xa4t kutsuvat toimenpidett\xc3\xa4 filtter\xc3\xb6inniksi, sill\xc3\xa4 katukaupassa liikkuvat aineet ovat ep\xc3\xa4puhtaita ja l\xc3\xa4\xc3\xa4kevalmisteissa on sidosaineita. Vaarallisten aineiden osittaiseksi poistamiseksi k\xc3\xa4ytet\xc3\xa4\xc3\xa4n filttereit\xc3\xa4, kuten savukkeiden filttereit\xc3\xa4 tai terveysneuvontapisteist\xc3\xa4 saatavia maksuttomia filttereit\xc3\xa4._NEWLINE_Yleinen ruisku on kahden millilitran vetoinen. Ruiskun k\xc3\xa4rjess\xc3\xa4 olevan neulan halkaisija vaihtelee. Kyyn\xc3\xa4rtaipeen laskimot on yleisin pistokohta. Neula ty\xc3\xb6nnet\xc3\xa4\xc3\xa4n ihon l\xc3\xa4pi laskimoon noin 20 asteen kulmassa, jotta neulan k\xc3\xa4rki pysyisi laskimossa ja neulan k\xc3\xa4rki ei l\xc3\xa4vist\xc3\xa4isi laskimon vastakkaista sein\xc3\xa4m\xc3\xa4\xc3\xa4. Kyyn\xc3\xa4rtaipeeseen pistett\xc3\xa4ess\xc3\xa4 voidaan k\xc3\xa4ytt\xc3\xa4\xc3\xa4 apuna olkavarteen laitettavaa kiristyssidett\xc3\xa4, joka auttaa laskimon l\xc3\xb6yt\xc3\xa4misess\xc3\xa4. Pist\xc3\xa4miseen soveltuvia laskimoita on kyyn\xc3\xa4rtaipeiden lis\xc3\xa4ksi eri puolilla kehoa, muiden muassa muualla k\xc3\xa4siss\xc3\xa4 ja nilkoissa. Suonensis\xc3\xa4isten k\xc3\xa4ytt\xc3\xa4j\xc3\xa4t eiv\xc3\xa4t pist\xc3\xa4 valtimoihin._NEWLINE_Aineen vaikutuksen huomaaminen on yksil\xc3\xb6kohtaista ja vaikutus alkaa yleens\xc3\xa4 muutamassa sekunnissa. Yleens\xc3\xa4 sanotaan, ett\xc3\xa4 k\xc3\xa4ytt\xc3\xa4j\xc3\xa4 kokee ensin "humahduksen", joka johtuu siit\xc3\xa4, ett\xc3\xa4 aine on laitettu suoraan verenkiertoon ja siten alkaa vaikuttaa miltei saman tien. Juuri t\xc3\xa4m\xc3\xa4n voimakkaan (k\xc3\xa4ytt\xc3\xa4j\xc3\xa4t puhuvat nousuista) vaikutuksen takia on korkeampi riski tulla riippuvaiseksi, koska k\xc3\xa4ytt\xc3\xa4j\xc3\xa4 ei en\xc3\xa4\xc3\xa4 saa samanlaisia vaikutuksia muilla tavoin.\n_START_SECTION_\nTerveydelliset riskit ja haitat\n_START_PARAGRAPH_\nSuonensis\xc3\xa4iseen k\xc3\xa4ytt\xc3\xb6\xc3\xb6n liittyy useita terveydellisi\xc3\xa4 riskej\xc3\xa4 ja potentiaalisia haittoja. Huumeiden suonensis\xc3\xa4inen k\xc3\xa4ytt\xc3\xb6 on arvioitu riskik\xc3\xa4ytt\xc3\xa4ytymiseksi. K\xc3\xa4ytt\xc3\xa4j\xc3\xa4 voi harvoin olla varma katukaupassa liikkuvan aineen voimakkuudesta ja koostumuksesta.\n_START_SECTION_\nTartuntataudit\n_START_PARAGRAPH_\nTartuntautien levi\xc3\xa4minen liittyy pistov\xc3\xa4lineiden uudelleen- ja yhteisk\xc3\xa4ytt\xc3\xb6\xc3\xb6n. Aikaisemmin toisen henkil\xc3\xb6n k\xc3\xa4ytt\xc3\xa4m\xc3\xa4n ruiskun v\xc3\xa4lityksell\xc3\xa4 voi levit\xc3\xa4 tartuntatauteja. Suonensis\xc3\xa4iseen k\xc3\xa4ytt\xc3\xb6\xc3\xb6n liittyy HIV:n saamisen riski. Lis\xc3\xa4ksi 70-80 prosenttia suonensis\xc3\xa4isi\xc3\xa4 huumeita k\xc3\xa4ytt\xc3\xa4neist\xc3\xa4 on saanut C-hepatiitti-tartunnan ja 40 prosenttia B-hepatiitin.\n_START_SECTION_\nTulehdukset ja kehon vahingot\n_START_PARAGRAPH_\nEp\xc3\xa4hygieeniset injektiov\xc3\xa4lineet sis\xc3\xa4lt\xc3\xa4v\xc3\xa4t bakteereja, jotka voivat saada aikaan tulehduksia pistoskohtiin. Injisointikohtaan voi kehitty\xc3\xa4 krooninen haavauma, selluliitti tai absessi._NEWLINE_Parantumattomiin pist\xc3\xa4misreikiin piikitt\xc3\xa4minen voi aiheuttaa veritulpan, joka voi kulkeutua aivoihin asti. Suoniin voi tulla useita vaarallisia vahinkoja, kun huumeita piikitet\xc3\xa4\xc3\xa4n. Suun kautta otettavat l\xc3\xa4\xc3\xa4kkeet ovat suonensis\xc3\xa4isesti k\xc3\xa4ytettyin\xc3\xa4 vaarallisia. T\xc3\xa4h\xc3\xa4n v\xc3\xa4\xc3\xa4rink\xc3\xa4ytt\xc3\xb6\xc3\xb6n sis\xc3\xa4ltyy huomattava sairastumisriski._NEWLINE_Katukaupassa liikkuvat huumeet sis\xc3\xa4lt\xc3\xa4v\xc3\xa4t usein erilaisia jatkeaineita. L\xc3\xa4\xc3\xa4kkeet sis\xc3\xa4lt\xc3\xa4v\xc3\xa4t liukenemattomia sidosaineita, jotka voivat rikkoa ja tukkia suonia. Sidosaineet, kuten maissit\xc3\xa4rkkelys voivat kulkeutua silmiin, tukkia verisuonet ja aiheuttaa v\xc3\xa4hitt\xc3\xa4in sokeuden._NEWLINE_K\xc3\xa4ytt\xc3\xa4jilt\xc3\xa4 on jouduttu amputoimaan k\xc3\xa4si\xc3\xa4, jalkoja ja sormia pist\xc3\xa4misen aiheutettua vaurioita verisuoniin. Vaarallisinta t\xc3\xa4ss\xc3\xa4 suhteessa on suun kautta k\xc3\xa4ytett\xc3\xa4v\xc3\xa4ksi tarkoitettujen tablettien pisto valtimoon, joka helposti aiheuttaa verisuonitukoksen raajojen pieniss\xc3\xa4 verisuonissa, ja sit\xc3\xa4 kautta hankalasti hoidettavan kuolion. Kaulan alueelle pist\xc3\xa4miseen liittyy erityisen suuria riskej\xc3\xa4.\n_START_SECTION_\nAnafylaktinen \xc5\xa1okki\n_START_PARAGRAPH_\nKaikki opioidit voivat aiheuttaa suonensis\xc3\xa4isesti k\xc3\xa4ytettyin\xc3\xa4 allergista reaktiota muistuttavan histamiinin eritykseen liittyv\xc3\xa4n anafylaktisen \xc5\xa1okin. Kodeiinin ja dihydrokodeiinin suonensis\xc3\xa4inen k\xc3\xa4ytt\xc3\xb6 voivat aiheuttaa muita opioideja herkemmin anafylaktisen \xc5\xa1okin ja jopa hengenvaarallisen keuhko\xc3\xb6deeman ja n\xc3\xa4it\xc3\xa4 ei suositella k\xc3\xa4ytett\xc3\xa4v\xc3\xa4ksi suonensis\xc3\xa4isesti. Tuntemattomat jatkeaineet ja uudelleenk\xc3\xa4ytetyist\xc3\xa4 suodattimista kulkeutuvat mikrobit voivat my\xc3\xb6s johtaa allergiseen reaktioon (ns. "cotton fever").\n_START_SECTION_\nYliannostus ja kuolema\n_START_PARAGRAPH_\nSuonensis\xc3\xa4isess\xc3\xa4 k\xc3\xa4yt\xc3\xb6ss\xc3\xa4 yliannostuksen riski ja kuoleman vaara ovat korostuneita. Katukaupassa liikkuvien huumeiden vahvuudesta ja koostumuksesta ei ole tietoa, jolloin vaarana on yliannostus. Vuonna 2007 huumeper\xc3\xa4isiss\xc3\xa4 kuolemissa Suomessa huumeidenk\xc3\xa4ytt\xc3\xb6 oli ollut pitk\xc3\xa4aikaisempaa, usein suonensis\xc3\xa4ist\xc3\xa4 riippuvuusk\xc3\xa4ytt\xc3\xb6\xc3\xa4._NEWLINE_Tyypillinen suomalainen yliannostuskuolema johtuu rauhoittavien l\xc3\xa4\xc3\xa4ke- ja huumeaineiden sek\xc3\xa4 alkoholin yhteisk\xc3\xa4yt\xc3\xb6st\xc3\xa4. Erityisesti opioidit kuten korvaushoidossa k\xc3\xa4ytetty buprenorfiini ("subu") yhdistettyn\xc3\xa4 alkoholiin, bentsodiatsepiineihin tai vaikkapa gammabutyrolaktoniin ("lakka") aiheuttavat helposti ja arvaamattomasti hengityslaman tai aspiraatiokuoleman (tukehtuminen oksennukseen).\n_START_SECTION_\nK\xc3\xa4ytettyjen huumeruiskujen ongelma\n_START_PARAGRAPH_\nK\xc3\xa4ytetyiss\xc3\xa4 huumeruiskuissa on HIV- ja hepatiittisairauksien levi\xc3\xa4misen vaara. Etenkin tuoreesta verest\xc3\xa4 voi saada tartunnan. Huumeruiskujen kanssa kosketuksiin joutuneille suositellaan HIV-testi\xc3\xa4._NEWLINE_K\xc3\xa4ytetty huumeruisku tulee poimia paperin tai vastaavan avulla. K\xc3\xa4ytetty ruisku ja neula suositellaan laitettavan suljettavaan astiaan ja palautettavan apteekkiin, terveysasemalle tai neulanvaihtopalveluita tarjoavaan terveysneuvontapisteeseen. Lapsien tulisi olla koskematta ruiskuun ja heid\xc3\xa4n tulisi kertoa l\xc3\xb6yd\xc3\xb6st\xc3\xa4\xc3\xa4n aikuiselle.\n_START_SECTION_\nTerveydenhuollolliset vaikutuspyrkimykset\n_START_PARAGRAPH_\nTerveysneuvonnassa ensisijainen tavoite on suonensis\xc3\xa4isen huumeidenk\xc3\xa4yt\xc3\xb6n v\xc3\xa4lityksell\xc3\xa4 tarttuvien infektiotautien ehk\xc3\xa4isy ohjaamalla mahdollisimman hygieeniseen tapaan k\xc3\xa4ytt\xc3\xa4\xc3\xa4 aineita. HIV-riski liittyy pistov\xc3\xa4lineiden uudelleen- ja yhteisk\xc3\xa4ytt\xc3\xb6\xc3\xb6n, joten pist\xc3\xa4mishygieniaan t\xc3\xa4ht\xc3\xa4\xc3\xa4v\xc3\xa4\xc3\xa4 terveysneuvontaa perustellaan siten, ett\xc3\xa4 se on paras tapa v\xc3\xa4hent\xc3\xa4\xc3\xa4 pist\xc3\xa4miseen liittyv\xc3\xa4\xc3\xa4 riski\xc3\xa4 tilanteessa, jossa huumeidenk\xc3\xa4ytt\xc3\xb6\xc3\xb6n ei voida vaikuttaa. Korvaushoidon tavoitteena on my\xc3\xb6s v\xc3\xa4hent\xc3\xa4\xc3\xa4 tai merkitt\xc3\xa4v\xc3\xa4sti est\xc3\xa4\xc3\xa4 suonensis\xc3\xa4iseen k\xc3\xa4ytt\xc3\xb6\xc3\xb6n ja yliannostukseen liittyvi\xc3\xa4 riskej\xc3\xa4. Neulojen ja ruiskujen vaihtaminen on tapa v\xc3\xa4hent\xc3\xa4\xc3\xa4 huumehaittoja.\n_START_SECTION_\nLiittyv\xc3\xa4\xc3\xa4 lains\xc3\xa4\xc3\xa4d\xc3\xa4nt\xc3\xb6\xc3\xa4\n_START_PARAGRAPH_\nTartuntatautiasetuksessa edellytet\xc3\xa4\xc3\xa4n, ett\xc3\xa4 kunnan tulee huolehtia suonensis\xc3\xa4isesti huumeita k\xc3\xa4ytt\xc3\xa4vien k\xc3\xa4ytt\xc3\xb6v\xc3\xa4lineiden vaihtamisesta tartuntatautien torjunnan edellytt\xc3\xa4m\xc3\xa4n tarpeen mukaan._NEWLINE_Sosiaali- ja terveysministeri\xc3\xb6n rokotusasetuksessa suositellaan antamaan hepatiittirokotus henkil\xc3\xb6lle, jolla on elinolosuhteidensa vuoksi lis\xc3\xa4\xc3\xa4ntynyt vaara saada hepatiitti A- tai B-tartunta. T\xc3\xa4m\xc3\xa4n on tulkittu tarkoittavan my\xc3\xb6s suonensis\xc3\xa4isesti huumeita k\xc3\xa4ytt\xc3\xa4vi\xc3\xa4 sek\xc3\xa4 heid\xc3\xa4n seksikumppaneitaan ja samassa taloudessa asuvia henkil\xc3\xb6it\xc3\xa4.'